กรมส่งเสริมอุตสาหกรรมจับมือ "อาลีบาบา" จัดคอร์สผู้ประกอบการ สร้างการเรียนรู้กลยุทธ์ให้  SMEs ไทย มีศักยภาพด้านดิจิทัลมาร์เก็ตติ้ง
กรมส่งเสริมอุตสาหกรรม เผยกลยุทธ์จุดไฟเอสเอ็มอีให้ก้าวสู่ช่องทางการค้าออนไลน์ พร้อมจับมือ "อาลีบาบา" จัดคอร์สผู้ประกอบการเพื่อสร้างการเรียนรู้ให้มีศักยภาพด้านดิจิทัลมาร์เก็ตติ้ง





นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม (กสอ.) เปิดเผยว่า กสอ. ร่วมกับ กรมส่งเสริมการค้าระหว่างประเทศ และอาลีบาบา บิสิเนส สคูล จัดสัมมนา Alibaba Global Course ภายใต้แนวคิด "New Technology, New Opportunity Thailand 2018" เพื่อให้เอสเอ็มอีไทยมีศักยภาพเพิ่มมากขึ้นบนช่องทางการตลาดออนไลน์ โดยมีองค์ความรู้ที่สำคัญต่างๆ อาทิ การเจาะลึกปฏิสัมพันธ์ระหว่างมนุษย์และคอมพิวเตอร์ และเส้นทางในการก้าวสู่การเป็นดิจิทัลของเมือง เพื่อสร้างแรงบัลดาลใจให้กับผู้ประกอบการไทยในด้านความเป็นไปได้ของเทคโนโลยีดิจิทัล เป็นต้น โดยคาดว่าในปี 2562 จะสามารถผลักดันให้ผู้ประกอบการเข้าสู่ระบบออนไลน์ได้กว่า 10,000 ธุรกิจ
 


ทั้งนี้ นายกอบชัย ยังกล่าวเพิ่มเติมอีกว่า ในปี 2562 กสอ. มีนโยบายในการพัฒนาผู้ประกอบการเอสเอ็มอีด้วยแนวคิด "การตลาดนำผลิต" ซึ่งนโยบายดังกล่าวมุ่งให้ความสำคัญกับการเตรียมความพร้อมให้ผู้ประกอบการสามารถปรับตัวได้ทันกับสภาวะการเปลี่ยนแปลงต่างๆ รวมทั้งส่งเสริมในเรื่องการทำตลาดออนไลน์ ทั้งนี้ปัจจัยดังกล่าวเป็นเครื่องมือสำคัญในการช่วยขับเคลื่อนการแข่งขันทางธุรกิจ โดยเฉพาะการลดต้นทุนการก้าวนำคู่แข่ง การเชื่อมโยงผู้บริโภคจากทั่วโลก รวมทั้งความได้เปรียบทางด้านข้อมูลที่ยุคนี้จะต้องเป็นไปอย่างรวดเร็ว อย่างไรก็ตามเทรนด์การทำตลาดผ่านช่องทางดิจิทัลในปีถัดไป กสอ. คาดว่าจะมีการแข่งขันกันในระดับที่สูงขึ้นอย่างต่อเนื่อง ดังนั้นจึงเป็นเรื่องที่ผู้ประกอบการจำเป็นต้องปรับตัวและติดตามอย่างใกล้ชิด